Р  Е  Ш  Е  Н  И  Е

№					     17.07.2008 г.			               гр.Левски

В  ИМЕТО НА НАРОДА

Левченски районен съд			                     ІІІ наказателен състав
на 01.07.2008 г.
в публично заседание в следния състав:
 	                                                                         Председател: Евгения Рачева
секретар Илияна Петрова
като разгледа докладваното от съдия Рачева
а.н.д.  № 20084410200248 по описа за 2008 г.
и на основание данните по делото и закона, за да се произнесе, взе предвид следното:

Производството е по реда на чл.59 и следващите от ЗАНН.
С наказателно постановление №360/31.03.2008 г. на началника на РПУ гр.Левски, на Г.А. от гр.Л., *, са наложени административните наказания глоба в размер на 300,00 лв. на осн. чл.177, ал.1, т.2 от ЗДвП, глоба в размер на 50,00 лв. на осн. чл.183, ал.4, т.7 от ЗДвП и глоба в размер на 50,00 лв. на осн. чл.181, т.1 от ЗДвП за това, че на 03.03.2008 г. около 08:35 часа в гр.Левски, ул.”Ал.Стамболийски”, управлява лек автомобил с рег.№ * без да притежава съответното свидетелство за управление на МПС, без поставен предпазен колан по време на движение и без автомобилът да е минал годишен технически преглед за 2008 г. – нарушения на чл.150, чл.137а, ал.1 и чл.147, ал.1 от ЗДвП – и на основание Наредба Із-1959/07 г. са му отнети 6 к.т. във връзка с първото и 8 к.т. във връзка с второто нарушение.
Недоволен от така издаденото наказателно постановление е останал жалбоподателят Г.А., който го обжалва и моли съда да намали наказанията, тъй като административнонаказващият орган не е взел под внимание тежкото му материално и имуществено състояние. 
Ответникът не се представлява в с.з. и не изразява становище по жалбата.
Съобразявайки събраните по делото доказателства и становищата на страните, съдът намира за установено следното:
С оглед датата на връчване на наказателното постановление на А. – 07.05.2008 г. – и датата на депозиране на жалбата му пред наказващия орган – 08.05.2008 г. – съдът счита, че жалбоподателят е спазил 7-дневния срок по чл.59, ал.2 от ЗАНН.
Жалбата е неоснователна в частта относно наложеното на осн. чл.177, ал.1, т.2 от ЗДвП наказание глоба в размер на 300 лв. и недопустима относно останалите две наложени наказания.
При разглеждането й съдът съобрази следното:
Акт за установяване на административно нарушение (АУАН) №360 е съставен на 03.03.2008 г. от гл.полицай С.С., на длъжност командир на отделение при РПУ-Левски, срещу Г.А. за това, че последният на 03.03.2008 г. около 08:35 часа в гр.Левски, ул.”Ал.Стамболийски”, управлява лек автомобил с рег.№ * без свидетелство за управление на МПС, без автомобилът да е преминал задължителен периодичен преглед за 2008 г. и без поставен предпазен колан по време на движение – нарушения на чл.150, чл.147, ал.1 и чл.137а, ал.1 от ЗДвП.
Актът е съставен в присъствието на очевидеца на нарушенията М. М., който е подписал акта в качеството на свидетел.
Жалбоподателят е отказал да подпише акта. Отказът му е удостоверен с подписа на друг свидетел, чиито три имена, адрес и ЕГН са посочени в АУАН. 
Жалбоподателят не оспорва компетентността на актосъставителя и на наказващия орган. Служебно известно на съда е, че началникът на РПУ е упълномощен да издава наказателни постановления по ЗДвП, а актосъставителят С.С. има правото да съставя актове по ЗДвП (това се установява и от изпратените с писмо рег.№46595/25.06.2008 г. на директора на ОДП-Плевен 2 броя заповеди на министъра на вътрешните работи – №Із-189/08.02.2007 г. и №Із-837/11.05.2007 г. – и заповед №362/19.02.2008 г. на директора на ОДП-Плевен, приложени на л.л.21-29 от делото), поради което съдът приема, че наказателното постановление е издадено от компетентен орган, съответно АУАН е съставен от оправомощено лице.  
Жалбоподателят не се явява в съдебно заседание и не дава обяснения по случая.
Видно от копието от страницата на дневника за нарядите (л.5 от делото), в нея е отразено, че на 03.03.2008 г. в 08:35 е регистрирано нарушение, извършено от жалбоподателя с посочения в АУАН автомобил и на А. е съставен акт. 
Актосъставителят С. и свидетелят М. потвърждават констатациите, отразени в съставения акт. От показанията им се установява още, че по време на съставяне на акта жалбоподателят е имал укоримо поведение, тъй като се е държал  грубо, нахално и заканително. 
Свидетелите С. и М. добросъвестно дават показанията си, последните са безпротиворечиви и съответни на гореобсъдения доказателствен материал, поради което съдът им дава вяра.
Жалбата на А. относно второто и третото нарушение не следва да бъде разглеждана предвид обстоятелството, че за тези нарушения са му наложени наказания глоба в размер до 50,00 лв. вкл., следователно съдебното производство по жалбата на А. против наказателното постановление в тези му части следва да бъде прекратено, тъй като е недопустимо съгласно чл.189, ал.5 от ЗДвП.
От така обсъдения доказателствен материал може да се направят следните изводи:
По време на проверката, съставянето на АУАН и издаването на НП не са допуснати нарушения от актосъставителя, респ. от наказващия орган. 
На практика жалбоподателят не оспорва констатираните нарушения, а единствено размера на наложените наказания. Следва да се отбележи, че при издаване на НП наказващият орган е съобразил разпоредбата на чл.27, ал.2 от ЗАНН и правилно е наложил наказанието по чл.177, ал.1, т.2 от ЗДвП в максимален размер – от една страна А. не е представил никакво доказателство, смекчаващо вината и отговорността му, а от друга по делото се събраха доказателства за наличието на отегчаващи вината и отговорността на жалбоподателя обстоятелства, каквито са лошото му поведение по време на съставяне на акта и броя на допуснатите нарушения. 
Определеното от наказващия орган наказание би способствало за постигане целите на административното наказание, визирани в чл.12 от ЗАНН – да се предупреди и превъзпита нарушителят към спазване на установения правен ред и се въздейства възпитателно и предупредително върху останалите граждани. 
Предвид всичко изложено, съдът

      Р Е Ш И:

ПРЕКРАТЯВА на основание чл.189, ал.5 от ЗДвП съдебното производство по жалбата на Г.А. от гр.Л. *, срещу наказателно постановление №360/31.03.2008 г. на началника на РПУ-Левски в частта относно наложеното на осн. чл.183, ал.4, т.7 от ЗДвП административно наказание глоба в размер на 50,00 лв. за допуснатото нарушение на чл.137а, ал.1 от ЗДвП и относно наложеното на осн. чл.181,т.1 от ЗДвП административно наказание глоба в размер на 50,00 лв. за допуснатото нарушение на чл.147, ал.1 от ЗДвП.
ПОТВЪРЖДАВА на осн. чл.63, ал.1 от ЗАНН наказателното постановление в останалата му част като ЗАКОНОСЪОБРАЗНО.
Решението подлежи на касационно обжалване пред Административен съд гр.Плевен в 14-дневен срок от съобщението до страните, че е изготвено.

   РАЙОНЕН  СЪДИЯ: